Tot mai puțini români își planifică vacanțele pe litoralul din România, din cauza prețurilor prea mari cerute pentru servicii de proastă calitate. Cei care merg, totuși, preferă doar unele stațiuni populare, în timp ce altele sunt date uitării și se degradează.
În mediul online, pe pagina Cineclic de pe Facebook au fost recent postate imagini difuzate de Televiziunea Română, filmate în Eforie în anul 1960.
"Eforie. Minunata noastră stațiune de pe malul Mării Negre care a fost modernizată în ultimii ani își primește primii oaspeți din acest sezon. 7000 de oameni ai muncii își petrec aici în prima serie concediul de odihnă.
O frumoasă amintire de pe litoral din zilele vacanței.
După câteva ore plăcute de plajă, masa substanțială este luată cu mai multă poftă.
Restaurantul Perla mării dispune de o modernă construcție cu o capacitate de 2.000 de locuri", este comentariul care se aude pe înregistrarea video.
Eforie este un oraș în județul Constanța, Dobrogea, România, format din localitățile componente Eforie Nord și Eforie Sud (reședința). Orașul a fost fondat în 1966 prin unificarea administrativă a actualelor localități componente.
Eforie Nord, a doua stațiune ca mărime, este o stațiune cu regim balneoclimateric permanent. În partea de sud-vest se află lacul Techirghiol cunoscut pentru proprietățile curative ale nămolului, astfel că turismul recreativ se îmbină cu cel balnear.
Stațiunea este situată pe fâșia litorală dintre lacul Techirghiol și Marea Neagră, între Agigea la nord și Eforie Sud la sud, la circa 15 km de Constanța. În Eforie Nord se poate ajunge pe șosea: 15 km sud de Constanța pe DN39 (E 87) și 29 km nord de Mangalia, sau pe calea ferată: 14 km sud de Constanța pe linia Constanța-Mangalia, gara Eforie Nord.
Eforie Sud, partea de sud a orașului, a fost fondată de Ion Movilă în 1899, când acesta a ridicat un hotel numit Băile Movilă (Movilă Spa). În 1928, băile au fost redenumite Carmen-Sylva, după pseudonimul reginei Elisabeta a României. În 1950, după instaurarea regimului comunist, numele orașului a fost schimbat din nou în Vasile Roaită, numele unui muncitor de la atelierele Grivița ce s-a remarcat în timpul grevei din 1933. În 1962, orașul a fost redenumit Eforie Sud. În 1966, orașul Eforie a fost creat prin unirea celor două localități Eforie Nord și Eforie Sud. În mod formal, Eforie Sud este centrul administrativ, iar Eforie Nord este localitatea dependentă, potrivit Wikipedia.